b"\n_START_ARTICLE_\nProc\xc3\xa9s d'incapacitaci\xc3\xb3 a Catalunya\n_START_PARAGRAPH_\nEl Proc\xc3\xa9s d'incapacitaci\xc3\xb3 a Catalunya \xc3\xa9s el proc\xc3\xa9s marcat per la llei 1/2000, de 7 de gener, d'enjudiciament civil. per a realitzar una sent\xc3\xa8ncia judicial d'incapacitaci\xc3\xb3 d'una persona. La incapacitaci\xc3\xb3 es pot plantejar quan una persona no pot autogovernar-se, ni tenir cura d'ella mateixa o dels seus b\xc3\xa9ns._NEWLINE_El procediment d'incapacitaci\xc3\xb3 s'inicia amb una demanda, que necessita intervenci\xc3\xb3 tant d'un advocat, com d'un procurador dels tribunals que s'ha de presentar al jutjat competent conjuntament amb els informes m\xc3\xa8dics o documents que acreditin l'exist\xc3\xa8ncia de causes que justifiquin la incapacitaci\xc3\xb3. El jutge examinar\xc3\xa0 les proves presentades i sol\xc2\xb7licitar\xc3\xa0 els informes pericials que cregui oportuns. Els familiars poden fer declaracions i el jutge escoltar\xc3\xa0 l'interessat, cal que es proposi una persona com a id\xc3\xb2nia per exercir el c\xc3\xa0rrec de tutor entre els familiars m\xc3\xa9s propers. No es pot declarar incapa\xc3\xa7 cap persona si no \xc3\xa9s mitjan\xc3\xa7ant un procediment judicial, en el qual s'ha de practicar un examen medicoforense i un reconeixement judicial._NEWLINE_En qualsevol moment del procediment es poden prendre mesures cautelars per protegir la persona i els seus b\xc3\xa9ns. La sent\xc3\xa8ncia que declari la incapacitat ha de detallar quin \xc3\xa9s l'abast d'aquesta i quins s\xc3\xb3n els l\xc3\xadmits, \xc3\xa9s a dir, ha d'expressar per a quin tipus d'actes s'incapacita aquella persona. Tamb\xc3\xa9 ha de fixar el r\xc3\xa8gim de tutela i les persones que hauran de vetllar per l'incapa\xc3\xa7 i el seu patrimoni. A la sent\xc3\xa8ncia es pot acordar l'internament en un centre. Una sent\xc3\xa8ncia d'aquest tipus s'inscriu en el registre civil del lloc de naixement de l'incapacitat. Tamb\xc3\xa9 se'l priva del dret de sufragi.\n_START_SECTION_\nModificaci\xc3\xb3 de la sent\xc3\xa8ncia\n_START_PARAGRAPH_\nQuan sobrevinguin causes que modifiquin la situaci\xc3\xb3 en la qual es troba la persona incapa\xc3\xa7, el tribunal pot acordar una modificaci\xc3\xb3 de la sent\xc3\xa8ncia i pot establir nous l\xc3\xadmits de la incapacitaci\xc3\xb3 o, si fos el cas, deixar-la sense efecte. La revisi\xc3\xb3 de la sent\xc3\xa8ncia la poden sol\xc2\xb7licitar les mateixes Institucions tutelars a Catalunya persones que estan legitimades per interposar la demanda."